The world fauna of the genus Lathrolestes (Hymenoptera, Ichneumonidae)
Putukad moodustavad arvatavasti suurima osa seni kirjeldamata elustikust. Üks liigirikkamaid putukarühmi on kiletiivaliste hulka kuuluvad parasiitse eluviisiga käguvamplased. Oma eluviisi tõttu on käguvamplastel maismaaökosüsteemides oluline roll, eeskätt peremeesliikide (enamasti putukad), sh kahjurputukate arvukuse reguleerijatena. Erinevatel hinnangutel võiks maailmas olla 60000 kuni 100000 liiki käguvamplasi, neist seni on kirjeldatud aga vaid veidi üle 24000. Kesiselt on uuritud ka käesoleva doktoritöö keskmes olev perekond Lathrolestes. Doktoritöö esmaseks eesmärgiks oligi seetõttu perekonna liigilise koosseisu kirjeldamine. Selleks töötati läbi olemasolev materjal enamikus suuremates käguvamplaste kollektsioonides üle maailma, lisamaterjali koguti mahukatel välitöödel. Kokku kirjeldati doktoritöö käigus 40 teadusele uut liiki, mis tõstis perekonna maailmas teadaolevate liikide koguarvu 103-ni. Uute liikide kirjeldamise tulemusena suurenes perekonna liikide arv seega ligi 40% võrra. Varem kirjeldamata liikide suur osakaal on taaskord kinnituseks arusaamale, et seni kirjel¬datud liigid moodustavad putukate kogu liigirikkusest vaid “jäämäe nähtava osa”. Samuti viidi läbi varem kirjeldatud liikide revisjon ning korrastati perekonna taksonoomiat, erinevatele maailma piirkondadele koostati liikide määramistabelid. Senised ja uued teadmised perekonna Lathrolestes biogeograafiast lubavad oletada, et perekond on kõige liigirikkamalt esindatud parasvöötmes. Seega on perekonna liigilise mitmekesisuse laiuskraadiline jaotumus kooskõlas klassikalise arusaamaga käguvamplaste biogeograafilistest mustritest, mille kohaselt nende liigirikkus on kõrgeim parasvöötmes ning kahaneb troopika suunas. Töös pöörati tähelepanu ka peremehekasutuse evolutsioonilistele mustritele ning sellega seotud morfoloogilistele kohastumustele. Doktoritöö näitas, et perekonna erinevad liigid kasutavad peremeesorganismidena väga erineva ökoloogiaga liike, mis peegeldub muneti ehituse suures varieeruvuses perekonna piires.
käguvamplased, Lathrolestes, liigiline koosseis, liigikirjeldused, taksonoomia, Ichneumonidae, species composition, species descriptions, taxonomy
Networked Digital Library of Theses and Dissertations